CELEX: 32022R0334
Language: sl
Date: 2022-02-28 00:00:00
Title: Uredba Sveta (EU) 2022/334 z dne 28. februarja 2022 o spremembi Uredbe Sveta (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini

28.2.2022   
               
               
                  SL
               
               
                  Uradni list Evropske unije
               
               
                  L 57/1
               
            
         UREDBA SVETA (EU) 2022/334
         z dne 28. februarja 2022
         o spremembi Uredbe Sveta (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 215 Pogodbe,
         ob upoštevanju Sklepa (SZVP) 2022/335 (1) z dne 28. februarja 2022 o spremembi Sklepa 2014/512/SZVP (2) o omejevalnih ukrepih zaradi delovanja Rusije, ki povzroča destabilizacijo razmer v Ukrajini,
         ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije,
         ob upoštevanju naslednjega:
         
                     (1)
                  
                  
                     Svet je 31. julija 2014 sprejel Uredbo (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini.
                  
               
                     (2)
                  
                  
                     Uredba Sveta (EU) št. 833/2014 uveljavlja nekatere ukrepe, določene v Sklepu Sveta 2014/512/SZVP.
                  
               
                     (3)
                  
                  
                     Svet je 28. februarja 2022 sprejel Sklep (SZVP) 2022/335 o spremembi Sklepa 2014/512/SZVP. Ta sklep je uvedel nadaljnje omejevalne ukrepe, ki ruskim letalskim prevoznikom, vsem zrakoplovom, registriranim v Rusiji, in vsem zrakoplovom, ki niso registrirani v Rusiji, vendar so v lasti, zakupu ali pod drugim nadzorom katere koli ruske fizične ali pravne osebe, subjekta ali organa, prepovedujejo pristanek na ozemlju Unije, vzlet z njega ali njegov prelet. Prav tako prepoveduje vse transakcije z rusko centralno banko.
                  
               
                     (4)
                  
                  
                     Navedeni ukrepi spadajo na področje uporabe Pogodbe, zato je zlasti zaradi zagotovitve njihove enotne uporabe v vseh državah članicah potrebno regulativno ukrepanje na ravni Unije.
                  
               
                     (5)
                  
                  
                     Uredbo (EU) št. 833/2014 bi bilo zato treba ustrezno spremeniti –
                  
               SPREJEL NASLEDNJO UREDBO:
         
            Člen 1
            Uredba (EU) št. 833/2014 se spremeni:
            
                        (1)
                     
                     
                        v členu 1 se doda točka (r):
                        
                                    „(r)
                                 
                                 
                                    ‚Ruski letalski prevoznik‘ pomeni podjetje za zračni prevoz z veljavno operativno licenco ali enakovrednim dovoljenjem, ki so ga izdali pristojni organi Ruske federacije.“;
                                 
                              
                  
                        (2)
                     
                     
                        dodajo se naslednji členi:
                        
                           „Člen 3d
                           
                              1.   Vsem zrakoplovom, ki jih upravljajo ruski letalski prevozniki, tudi tisti, ki delujejo kot prevozniki, ki tržijo lete, v okviru dogovorov o letih pod skupno oznako ali skupinski prodaji, ali katerim koli zrakoplovom, registriranim v Rusiji, ali katerim koli zrakoplovom, ki niso registrirani v Rusiji, vendar so v lasti, zakupu ali pod drugim nadzorom katere koli ruske fizične ali pravne osebe, subjekta ali organa, se prepove pristanek na ozemlju Unije, vzlet z njega ali njegov prelet.
                           
                           
                              2.   Odstavek 1 se ne uporablja, če gre za zasilni pristanek ali zasilni prelet.
                           
                           
                              3.   Z odstopanjem od odstavka 1 lahko pristojni organi zrakoplovu odobrijo pristanek na ozemlju Unije, vzlet z njega ali njegov prelet, če so predhodno ugotovili, da je tak pristanek, vzlet ali prelet potreben zaradi humanitarnih ali katerih koli drugih namenov, ki so skladni s cilji te uredbe.
                           
                           
                              4.   Zadevna država članica ali države članice obvestijo druge države članice in Komisijo o vseh odobritvah, izdanih na podlagi odstavka 3, v dveh tednih po odobritvi.
                           
                        
                        
                           Člen 3e
                           
                              1.   Upravitelj omrežja, ki ga imenuje Komisija v skladu s svojim Izvedbenim sklepom (EU) 2019/709, podpira Komisijo in njene države članice pri izvajanju člena 3d in zagotavljanju skladnosti z njim. Upravitelj omrežja zlasti zavrne vse načrte letov, ki jih vložijo letalski operaterji in v katerih je navedena namera za izvajanje dejavnosti nad ozemljem Unije, ki pomenijo kršitev te uredbe ali drugih veljavnih varnostnih ukrepov, tako da je pilotu prepovedano leteti.
                           
                           
                              2.   Upravitelj omrežja Komisiji in državam članicam na podlagi analize načrtov letov redno pošilja poročila o izvajanju člena 3d.“;
                           
                        
                     
                  
                        (3)
                     
                     
                        v členu 5a se dodajo naslednji odstavki 4, 5 in 6:
                        
                           „4.   Prepovedane so vse transakcije, povezane z upravljanjem rezerv in sredstev ruske centralne banke, vključno s transakcijami s katero koli pravno osebo, subjektom ali organom, ki deluje v imenu ali po navodilih ruske centralne banke.
                        
                        
                           5.   Z odstopanjem od odstavka 4 lahko pristojni organi dovolijo transakcijo, če je to nujno potrebno za zagotovitev finančne stabilnosti Unije kot celote ali zadevne države članice.
                        
                        
                           6.   Zadevna država članica nemudoma obvesti druge države članice in Komisijo o svoji nameri, da bo izdala odobritev v skladu z odstavkom 5.“;
                        
                     
                  
                        (4)
                     
                     
                        člen 12 se nadomesti z naslednjim:
                        
                           „Člen 12
                           Prepovedano je zavestno in namerno sodelovati v dejavnostih, katerih namen ali učinek je izogibanje prepovedim iz te uredbe, vključno z delovanjem namesto fizičnih ali pravnih oseb, subjektov ali organov iz členov 5, 5a, 5b, 5e in 5f ali z delovanjem v njihovo korist z uporabo izjem iz člena 5(6), 5a(2), 5a(5), 5b(2), 5e(2) ali 5f(2).“.
                        
                     
                  
         
            Člen 2
            Ta uredba začne veljati na dan objave v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 28. februarja 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  UL L 57, 28.2.2022.
         
            (2)  Sklep Sveta 2014/512/SZVP z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 229, 31.7.2014, str. 13).